Σε αυτή εδώ τη γωνία έχουμε γράψει πολλές φορές για τις ευθύνες του Δημήτρη Μελισσανίδη, για τα λάθη στο μεταγραφικό σχεδιασμό, για την ανεπάρκεια των ποδοσφαιριστών που δεν καταλαβαίνουν σε ποια ομάδα αγωνίζονται. Έχω επίσης καυτηριάσει αρκετές φορές την ανεπάρκεια αρκετών ανθρώπων που βρίσκονται στην ΠΑΕ για αυτά που κάνουν και αυτά που δεν κάνουν.

Στη Λαμία δεν έγινε τίποτα παραπάνω από αυτό που ζούμε φέτος με την ΑΕΚ. Μία ζέστη, μία κρύο και συνεχόμενα σκωτσέζικα ντους. Έβλεπες τους ποδοσφαιριστές και καταλάβαινες ότι έκαναν αγγαρεία! Άντε να ξεμπερδεύουμε να πάμε διακοπές. Νοοτροπία που δεν έχουν ούτε ερασιτέχνες, ούτε εμείς που παίζουμε στο πρωτάθλημα Τύπου.

Είναι το τελευταίο ματς του 2019 και αντί να σκιστούν, να κάνουν ότι περνάει από το χέρι και το πόδι τους για να δώσουν μια χαρά στον κόσμο που πήγε στη Λαμία, έβλεπες έντεκα φανέλες να περιφέρονται στο γήπεδο. Μόνο ο Λιβάια πήγε να πάρει κάποιες πρωτοβουλίες, αλλά αφού τον εκνεύρισαν με τα διπλομαρκαρίσματα, τον έβγαλαν εκτός παιχνιδιού. Ήρθε και η φάση με το πέναλτι στον Αλμπάνη και έδεσε το γλυκό.

Για να πω τη μαύρη αλήθεια, από το ημίχρονο έγραψα στα social ότι το πράγμα πάει στραβά. Δεν περίμενα κάτι καλύτερο από αυτό που έβλεπα μετά το 10′. Δεν το παίζω προφήτης, αλλά κάποια πράγματα φαίνονται δια γυμνού οφθαλμού, Δεν χρειάζεται να ξέρεις… πυρηνική φυσική.

Πήγε ξυπόλυτη στα αγκάθια

Κόντρα στη Λαμία μία ομάδα που είναι σκληροτράχηλη, η ΑΕΚ πήγε ξυπόλητη στα αγκάθια. Εντελώς αδιάβαστη για το πως θα παίξει η αντίπαλός της, με τον Μάσιμο Καρέρα να μην έχει ενημερωθεί για τα βασικά και να εκτίθεται στα μάτια του κόσμου της ΑΕΚ με τα όσα δηλώνει.

Αλλά όταν οι άνθρωποι του «Δικεφάλου» το μόνο που κάνουν εδώ και χρόνια είναι το πως θα δείξουν στον Μελισσανίδη, ότι αυτοί τα κάνουν όλα καλά και για ότι πάει στραβά δε φταίει κανένας παρά η μαύρη η μοίρα και το κακό το ριζικό, πως μπορείς να περιμένεις κάτι καλύτερο;

Ο Καρέρα λοιπόν αντιμετώπισε τη Λαμία σαν μία ομάδα που έχει μία ήττα στα τελευταία οκτώ ματς. Σαν μία ομάδα που ήταν εφτά παιχνίδια αήττητη στην έδρα της. Και που πέρσι αναδείχθηκε ισόπαλη με 2-2 με την ΑΕΚ. Με βάσει αυτών των δεδομένων, έφερε «Χ» με μία ομάδα της μέσης του βαθμολογικού πίνακα, δεν δέχθηκε γκολ, οπότε όλα καλά.

Ο Ιταλός το έχει πει ότι δεν ξέρει το ελληνικό πρωτάθλημα. Βρέθηκε ένας στην ΑΕΚ να τον ενημερώσει για το τι θα αντιμετωπίσει; Σιγά μην κάτσει κανένας να ασχοληθεί με αυτά τα πράγματα. Εδώ δεν ασχολούνται με άλλα σοβαρότερα, θα ασχοληθούνε με… λεπτομέρειες; Βρέθηκε ένας να του πει ότι η Λαμία παίζει ταμπούρι και ψάχνει αντεπιθέσεις. Κλείνετε στο καβούκι της και ψάχνει με βαθιές μπαλιές να σου κάνει ζημιά; Όποιος έκανε την ανάλυση του αγώνα, αξίζει συγχαρητήρια που δεν βοήθησε καθόλου τον νεοφερμένο προπονητή.

Βολεύει να δημιουργηθούν περισσότερα προβλήματα σε αυτή την προβληματική ΑΕΚ

Πάμε παρακάτω. Βρέθηκε ένας να πει με το που τελείωσε το παιχνίδι στον προπονητή, ότι παρότι η ΑΕΚ δεν είναι καλή, δεν είναι στην κορυφή, το αποτέλεσμα αυτό είναι ΑΠΟΤΥΧΙΑ; Για να γλιτώσει το «αφού δεν κερδίσαμε, πάλι καλά που δεν χάσαμε». Όχι βέβαια. Γιατί να το κάνει κάποιος αυτό; Σάμπως θα δώσουμε σημασία ακόμα και στο επικοινωνιακό παιχνίδι; Μήπως έτσι θα του δώσουμε πιο εύκολα να καταλάβει που έχει έρθει και το μέγεθος της ομάδας; Σιγά να μην ασχοληθούμε με τα αυτονόητα. Το είπε, πάει, πέρασε…

Πάμε και στη φάση του πέναλτι. Υπάρχουν πολλοί που υποστηρίζουν ότι είναι. Άλλοι λένε ότι πέφτει εύκολα ο Αλμπάνης. Εγώ βλέπω τον Ρόμανιτς να πηγαίνει με τα χέρια πάνω στον Έλληνα ακραίο. Είναι χαζό, ανόητο, ηλίθιο πείτε το όπως θέλετε. Είναι πέναλτι. Ο Σκουλάς που παίζει για να μην κερδίσει η ΑΕΚ από το πρώτο λεπτό, είχνει «παίζετε». Ο Τζήλος από το VAR του λέει να συνεχιστεί το ματς. Αμφότεροι είναι ταγμένοι σε μία συγκεκριμένη παράταξη. Όλοι γνωρίζουν τι και πως. Εννοείται πως βολεύει να δημιουργηθούν περισσότερα προβλήματα σε αυτή την προβληματική ΑΕΚ.

Η ΑΕΚ λοιπόν τι κάνει; Διαμαρτύρεται ο Δημητριάδης που βλέπει το πέναλτι στο replay της ΕΡΤ sports στο κινητό και ο Σκουλάς τον «παίζει» και του λέει, αφού και από το VAR μου είπαν να συνεχίσω το παιχνίδι. Κάτι σιγοψιθυρίζει ο Αλμπάνης στις δηλώσεις του και περασμένα ξεχασμένα, η ΑΕΚ δεν παίρνει αυτό που δικαιούται.

Δεν με ενδιαφέρει αν ήταν καλή ή κακή. Στο ποδόσφαιρο έχεις το δικαίωμα και στην χειρότερή σου μέρα να κερδίσεις. Αν έχει ανατραπεί ο Αλμπάνης, πρέπει να δοθεί το πέναλτι. Και από εκεί ας φανεί από τη βούλα αν θα πάρει το τρίποντο η ΑΕΚ.

Πυρηνικό πόλεμο αν γίνονταν σε αγώνα του Ολυμπιακού

Στο ρεπορτάζ λοιπόν μετά το ματς, μαθαίνουμε για έντονη διαμαρτυρία των ανθρώπων της ΑΕΚ. Ρωτάω λοιπόν κάτι πολύ απλό. Αν αυτό είχε γίνει σε αγώνα του Ολυμπιακού, θα είχαμε πυρηνικό πόλεμο και τα διαγγέλματα του Σάββα και του Καραπαπά θα διαδέχονταν το ένα το άλλο. Αν είχε γίνει σε αγώνα του ΠΑΟΚ θα έκαναν διαμαρτυρία για τη… Μακεδονία που πέρσι την ξέχασαν. Εδώ σκούζουν για το ανύπαρκτο φάουλ στον Αουγκούστο.

Τόσα μέλη έχει το Δ.Σ. της ΠΑΕ. Τόσους υπαλλήλους με διοικητική θέση. Ακούσατε εσείς τη φωνή κανενός; Είδατε το πρόσωπο κάποιοι να βγαίνει να προασπίζεται τα συμφέροντα της ΑΕΚ; ΟΧΙ ΒΕΒΑΙΑ. Αν ρωτήστε και κανέναν δύο που υποτίθεται ότι είναι μέσα στα πράγματα θα σου πούνε ότι το να διαμαρτύρεσαι δείχνει… αδυναμία.

Κάπως έτσι όμως, εξαιτίας αυτής της ΑΝΙΚΑΝΟΤΗΤΑΣ, έφαγες την πιστολιά στη Λάρισα όπου σε έβαλαν να παίζεις σε χοιροστάσιο, έτσι «κατάπιαν» την αποβολή του Κάτσε στο πρώτο 15′ στο ίδιο ματς και σε οδήγησαν στην απώλεια δύο βαθμών. Έτσι, εξαιτίας του ωχαδερφισμού κάποιων ανίκανων που προτιμούν να κρύβονται και να μη βγαίνουν μπροστά, έφαγες και μία πιστολιά στη Λαμία και έχασες άλλους δύο βαθμούς. Το σύνολο 4.

Θα μου πείτε τι -12 που ενδεχομένως να είσαι απόψε τι -8. ΛΑΘΟΣ! Έχει τεράστια διαφορά. Είναι άλλο πράγμα η ΕΠΙΤΑΚΤΙΚΗ ΑΝΑΓΚΗ για άμεση ενίσχυση του ρόστερ και άλλο το να μην μπορείς να ΥΠΕΡΑΣΠΙΣΤΕΙΣ τα συμφέροντα του club. Και αυτή τη στιγμή, με εξαίρεση 2-3 ανθρώπους η ΑΝΙΚΑΝΟΤΗΤΑ βασιλεύει σε ένα Μέγαρο, όπου ο καθένας δείχνει τον άλλο για να μην αναλάβει κανένα μερίδιο ευθύνης.

ΥΓ: Να μην ξεχάσουμε να πούμε Καλά Χριστούγεννα στα παραχαϊδεμένα παιδιά που φοράνε την κιτρινόμαυρη φανέλα. Οι περισσότεροι έχουν ήδη φύγει για τις διακοπές των εορτών. Τις περίμεναν άλλωστε όπως οι μαθητές της Γ’ Λυκείου την 5ήμερη.

Μήπως είδατε κανέναν να βγαίνει και να λέει το παραμικρό χθες μετά το ματς; Σώπα καλέ… Δεν χρειάζεται. Μπάλα παίζουν σε μεγάλη ομάδα, τα λεφτά τα παίρνουν στην ώρα τους, γιατί να αγχωθούνε; Η ζωή είναι ωραία, η Αθήνα υπέροχη πόλη για να ζεις και ποιος ασχολείται τώρα με τον… καψούρη που έκανε 400 χλμ πήγαινε – έλα για να τους δει και να τους χειροκροτήσει…